Նախ ըսենք, որ առանց ըստ էութեան տարակարծիք ըլլալու «Ելք»ի մօտեցումին, ակամայ յիշեցինք ծանօթ անեկդոտ մը (վերջը կ՛անցնինք մեր բուն ըսելիքին): Ուրեմն, Երեւանի մէջ, անցորդ մը աճապարանքով թաքսի մը կը կեցնէ ու վարորդէն կը պահանջէ արագօրէն զինք հասցնել թրքական սահման: Ճամբան, յաճախորդը վարորդէն կը պահանջէ աւելի ու աւելի արագ քշել: Վարորդը կը զարմանայ՝ «Ի՞նչ է եղել որ»: Յաճախորդը կը բացատրէ. «Լուր չունե՞ս, թուրքերը հայեր են կոտորել, գնամ ու նրանց…»: «Լաւ էլի, դա 1915ին էր», կը փորձէ հանդարտեցնել վարորդը. յաճախորդը կը պատասխանէ՝ «Ես նոր եմ իմացել…»: